-----------------------------------------------------------------------
  6. โครงการในอนาคต

  -----------------------------------------------------------------------

  บริษัทฯ ได้ตั้งเป้าหมายในการเป็นบริษัทชั้นนำด้านธุรกิจพลังงานในภูมิภาคเอเซีย บริษัทฯ
  จึงมุ่งเน้นการขยายการตลาดทั้งในประเทศและต่างประเทศ
  โดยการเพิ่มผลิตภัณฑ์ให้มีความหลากหลาย รักษาคุณภาพของสินค้าและบริการ รวมทั้งการลงทุนใน
  โครงการต่างๆ ที่เกี่ยวข้องกับธุรกิจพลังงาน ซึ่งบริษัทฯ ได้วางแผนงานในอนาคต ดังนี้

  6.1 การผลิตและจำหน่ายถ่านหินในประเทศ

  (1) สำรวจหาแหล่งถ่านหินแห่งใหม่ในบริเวณใกล้เคียง :
  เนื่องจากปริมาณถ่านหินสำรองภายในประเทศเริ่มลดน้อยลง
  เมื่อเทียบกับปริมาณความต้องการภายในประเทศประมาณปีละ 20 ล้านตัน
  ประกอบกับธุรกิจโรงไฟฟ้า IPP และ SPP ได้ถูกออกแบบให้ใช้ถ่านหินนำเข้า
  (ซึ่งมีคุณภาพดีกว่าถ่านหินในประเทศ) เป็นเชื้อเพลิงในการผลิตไฟฟ้า จึงทำให้บริษัทฯ
  เริ่มสำรวจหาแหล่งถ่านหินแห่งใหม่ในบริเวณใกล้เคียง เช่น ในสาธารณรัฐอินโดนีเซีย
  และสาธารณรัฐสังคมนิยมเวียดนาม เป็นต้น ทั้งนี้เพื่อใช้เป็นแหล่งถ่านหินสำรองให้กับบริษัทฯ

(2) การขยายกลุ่มลูกค้าเป้าหมาย :
นอกเหนือจากกลุ่มลูกค้าหลักของบริษัทซึ่งเป็นกลุ่มผู้ผลิตซีเมนต์และกลุ่มผู้ผลิตไฟฟ้า บริษัทฯ
ได้วางแผนที่จะขยายกลุ่มลูกค้าเข้าไปยังผู้ผลิตไฟฟ้าและไอน้ำรายใหม่
ทั้งที่ผลิตไฟฟ้าและไอน้ำเพื่อใช้เองในโรงงานและกลุ่ม SPP ในอนาคต เช่น
อุตสาหกรรมผลิตเส้นใยสังเคราะห์ หรือกลุ่มผู้ผลิตอาหาร เป็นต้น โดยบริษัทฯ
คาดว่ากลุ่มลูกค้าดังกล่าวจะมีความต้องการใช้ถ่านหินประมาณ 1.5 ล้านตันต่อปี

6.2 การผลิตและจำหน่ายถ่านหินในต่างประเทศ

  PT. Jorong Barutama Greston ดำเนินการผลิตถ่านหินที่เกาะกาลิมันตัน
  สาธารณรัฐอินโดนีเซีย ปัจจุบันมีกำลังการผลิต 3.1 ล้านตันต่อปี และจะเพิ่มกำลังการผลิตเป็น
  3.5 ล้านตันต่อปีในปี 2545
  โดยจำหน่ายให้กับลูกค้าในกลุ่มอุตสาหกรรมไฟฟ้าและอุตสาหกรรมซีเมนต์ทั้งในประเทศไทย
  สาธารณรัฐอินโดนีเซีย ประเทศไต้หวัน สาธารณรัฐอินเดีย และยุโรป

  เนื่องจาก Jorong Coal เป็นถ่านหินที่ให้ค่าความร้อนปานกลาง
  แต่มีปริมาณกำมะถันต่ำมากเพียงร้อยละ 0.3
  ดังนั้นจึงเป็นการง่ายต่อการนำถ่านหินที่มีค่าความร้อนสูงจากแหล่งอื่นมาผสมและยังคงมาตรฐานของค่ากำมะถันสำหรับใช้ในอุตสาหกรรมได้

  ส่วน PT. Indominco Mandiri กับ PT. Kitadin Corporation ในปี 2544
  มีกำลังการผลิตรวมกันประมาณ 6.8 ล้านตันต่อปี
  ถ่านหินจากทั้งสองแหล่งเป็นถ่านหินคุณภาพดีให้ค่าความร้อนสูงกว่า 6,000 kcal/kg
  โดยเฉพาะอย่างยิ่งถ่าน Bontang Coal – Premium Grade จากแหล่ง Indominco
  ให้ค่าความร้อนสูงถึง 6,700 kcal/kg
  อีกทั้งปริมาณกำมะถันของถ่านหินทั้งสองแหล่งมีปริมาณเฉลี่ยไม่เกินร้อยละ 1
  คุณสมบัติดังกล่าวเป็นที่ต้องการของผู้ใช้ถ่านหินในประเทศญี่ปุ่นและประเทศไต้หวัน
  ในกลุ่มอุตสาหกรรมไฟฟ้าและอุตสาหกรรมผลิตเหล็กกล้า
  ที่ให้ความสำคัญกับปริมาณกำมะถันในถ่านหินค่อนข้างสูง

  6.3 แร่อุตสาหกรรม

  จากการที่บริษัทฯ
  เป็นผู้ขายรายใหญ่ของประเทศในตลาดดินขาวและบอลเคลย์และได้รับความเชื่อถือจากผู้ใช้ในตลาด
  อีกทั้งมีกำลังการผลิตสำรอง ทำให้บริษัทฯ
  มีศักยภาพเพียงพอที่จะรองรับการขยายตัวของตลาดหากความต้องการในตลาดเพิ่มขึ้น

6.4 ธุรกิจท่าเรือ

  เนื่องจากบริษัทฯ ได้ทำสัญญาซื้อขายหุ้นบริษัท บ้านปู เทอร์มินัล จำกัด ให้แก่บริษัท
  นามยืนยงชิปปิ้ง จำกัด ซึ่งจะมีการโอนหุ้นและทรัพย์สินต่างๆ ตามสัญญา ภายในวันที่ 13 สิงหาคม
  2545 ดังนั้นบริษัทฯ จึงไม่มีแผนการลงทุนเพิ่มแต่อย่างใด

6.5 การลงทุนในธุรกิจผลิตและจำหน่ายไฟฟ้า

  บริษัทฯ
  อยู่ในระหว่างการดำเนินการเพื่อปรับปรุงประสิทธิภาพการผลิตและการดำเนินงานของโรงไฟฟ้าที่ได้ลงทุนไปแล้ว
  และพิจารณาการลงทุนในโครงการโรงไฟฟ้าอื่นๆ ทั้งในประเทศไทยและต่างประเทศ
  โดยเฉพาะโรงไฟฟ้าที่เกื้อกูลกับธุรกิจหลักของบริษัทฯ
  เพื่อให้สอดคล้องกับแผนดำเนินการและเป้าหมายหลักขององค์กร
  โดยคาดว่าจะสามารถขยายการดำเนินงานในธุรกิจไฟฟ้าเพิ่มขึ้นได้ในอนาคต

  การเข้าประมูลซื้อโรงไฟฟ้าบริษัท ระยอง เอเนอยี่ จำกัด

  บริษัทฯ โดยบริษัท บ้านปู เพาเวอร์ จำกัด ได้เข้าร่วมประมูลซื้อโรงไฟฟ้าจากบริษัท
  อุตสาหกรรมปิโตรเคมีกัลไทย จำกัด (มหาชน) (ทีพีไอ)
  โดยเป็นการยื่นประมูลเพื่อซื้อหุ้นในบริษัท ระยอง เอนเนอยี่ จำกัด (RECO)
  ซึ่งทีพีไอได้จัดตั้งเพื่อรับโอนทรัพย์สินโรงไฟฟ้า และทรัพย์สินอื่นๆ ที่เกี่ยวข้องจากทีพีไอ
  และทีพีไอถือหุ้นทั้งหมดใน RECO โดยโรงไฟฟ้าที่ RECO รับโอนจากทีพีไอมีกำลังการผลิตไฟฟ้า
  108 เมกะวัตต์ และกำลังการผลิตไอน้ำ 200 ตันต่อชั่วโมง
  ตั้งอยู่ในบริเวณนิคมอุตสาหกรรมทีพีไอ จังหวัดระยอง
  โรงไฟฟ้าดังกล่าวใช้ถ่านหินบิทูมินัสเป็นเชื้อเพลิงหลักและน้ำมันเตาในการผลิตและจำหน่ายกระแสไฟฟ้าและไอน้ำให้แก่บริษัทในกลุ่มทีพีไอ
  และลูกค้าอื่นในบริเวณนั้น

  โดยในวันที่ 20 พฤศจิกายน 2544 ผู้บริหารทีพีไอได้ประกาศให้บริษัท บ้านปู เพาเวอร์ จำกัด
  เป็นผู้ผ่านการประมูลรอบสุดท้าย (Preferred Bidder) ซึ่งในขั้นตอนต่อไป บริษัท บ้านปู
  เพาเวอร์ จำกัด และผู้บริหารแผนของทีพีไอ
  จะเริ่มเจรจาข้อกำหนดและเงื่อนไขในการซื้อหุ้นทั้งหมดใน RECO
  และหากผลการเจรจาเป็นที่ยอมรับได้ของทั้งสองฝ่าย บริษัท บ้านปู เพาเวอร์ จำกัด
  จึงจะเข้าทำสัญญาซื้อหุ้นใน RECO และสัญญาที่เกี่ยวข้องอื่นๆ ต่อไป